



דוח מבקר המדינה | אייר התשפ"ה | מאי 2025

הגנת הסייבר

אבטחת המידע והגנת הסייבר ברשות מקרקעי ישראל - תוצאות מבדק חוסן

אבטחת המידע והגנת הסייבר ברשות מקרקעי ישראל - תוצאות מבדק חוסן

רשות מקרקעי ישראל (רמ"י) מופקדת על פי חוק רשות מקרקעי ישראל, התש"ך-1960, על ניהול מקרקעי ישראל כמשאב לשם פיתוחה של מדינת ישראל ולטובת הציבור, הסביבה והדורות הבאים.

אחד מתפקידיה של רמ"י הוא להקצות קרקע למטרות כגון מגורים, מסחר ותעשייה והיא עושה זאת בין היתר בדרך של פרסום מכרזי מקרקעין ליזמים ולציבור.

רוב המידע שרמ"י אוספת, שומרת ומנהלת הוא מידע רגיש על נכסי מקרקעין, הכולל נתונים אישיים ועסקיים. כמו כן, רמ"י מפעילה אתר מרשתת (אינטרנט), ובאמצעותו היא נותנת שירות לציבור. על רמ"י חלה החובה לשמור על המידע שברשותה ולוודא שהוא משמש אך ורק למטרות שלשמן הוא נמסר או לצורכי מילוי חובותיה על פי החוק. בנוגע לנכסי המקרקעין, רמ"י נדרשת להגן על סודיות המידע, אמינותו וזמינותו, ועליה לוודא כי הנתונים לא ישונו ולא יימחקו, וכי הם ייחשפו רק למי שמורשה לגשת אליהם מתוקף תפקידו או כיוון שהמידע נוגע לו.

בכל הנוגע להגנת הפרטיות ולאבטחת המידע הרב שבידיה, רמ"י נדרשת לפעול בהתאם להוראות הדין, ובכלל זה חוק הגנת הפרטיות, התשמ"א-1981, והתקנות שהותקנו על פיו. על פי מיפוי של רמ"י, האיומים עליה כוללים איומים פנימיים, למשל מצד ספקים שיש לה איתם קשר, ואיומים חיצוניים, למשל מצד פצחנים (האקרים) ולקוחות.



|  |  |  |  |  |  |  |
| --- | --- | --- | --- | --- | --- | --- |
| **התראות רבות** |  | 13 ליקויים |  | כ-350 מכרזים להקצאת קרקע |  | כ-83,000 יחידות דיור למגורים |
| התקבלו ב-SOC הממשלתי[[1]](#footnote-2) לגבי רמ"י בגין פעילות החשודה כאיום סייבר במחצית הראשונה של שנת 2023 |  | נמצאו במבדק החוסן שביצע משרד מבקר המדינה, מתוכם2 הוגדרו סיכונים ברמה "בינונית" ו-11 ברמה "נמוכה" |  | פורסמו ונדונו בוועדת המכרזים בשנת 2022 |  | בשווי כולל של מיליארדי ש"ח שווקו בשנת 2022  |

פעולות הביקורת

בהמשך לדוח הביקורת על אבטחת המידע והגנת הסייבר ברשות מקרקעי ישראל שפורסם במאי 2024 ביצע משרד מבקר המדינה במרץ 2024 מבדק חוסן יישומי (אפליקטיבי) לאחת ממערכות המידע של רמ"י. בדיקת החוסן נערכה בסיוע ובליווי של חברת ייעוץ חיצונית והתבצעה בסביבת בדיקות וירטואלית כדי שלא לפגוע במידע הקיים במערכת.

ועדת המשנה של הוועדה לענייני ביקורת המדינה של הכנסת החליטה שלא להניח על שולחן הכנסת ולא לפרסם חלקים מפרק זה לשם שמירה על ביטחון המדינה, בהתאם לסעיף 17 (א) לחוק מבקר המדינה, התשי"ח-1958 (נוסח משולב).

תמונת המצב העולה מן הביקורת



**2 ליקויים ברמת סיכון בינונית אותרו במבדק החוסן.**

**11 ליקויים ברמת סיכון נמוכה אותרו במבדק החוסן.**

עיקרי המלצות הביקורת

על רמ"י לפעול לתיקון הליקויים שעלו בביקורת.



ליקויים שנמצאו בבדיקת החוסן שנעשתה למערכת מידע של רמ"י במרץ 2024, בחלוקה לפי רמות סיכון



סיכום

רמ"י מקצה קרקעות למגורים, מסחר ותעשייה מדי שנה בשווי כולל של מיליארדי ש"ח. המידע והמסמכים הנאספים במערכות המידע של רמ"י הם רגישים, ופגיעה בסודיות, בשלמות או בזמינות של המידע שבמערכת עלולה לגרום נזק כלכלי למדינת ישראל.

משרד מבקר המדינה ביצע בדיקת חוסן באחת ממערכות המידע של רמ"י. הבדיקה העלתה בין היתר ליקויים בשירותי הגישה למערכת ובאחת האפליקציות.

על רמ"י לפעול לתיקון הליקויים שעלו בביקורת.

רמ"י מסרה בתשובתה לטיוטת הדוח כי היא פועלת לתיקון הליקויים וליישום מרבית ההמלצות.

1. מרכז השליטה והבקרה הממשלתי בנושא איומי סייבר, העוסק בגיבוש תמונת המצב הממשלתית השוטפת בהיבטי הגנת סייבר ובמתן מענה לאירועי סייבר (SOC - Security Operation Center). [↑](#footnote-ref-2)